15 éves a Nyitott Tér

A Nyitott Tér Közhasznú Kulturális Egyesület 2001 óta munkálkodik Répcelak város kulturális alapellátásának kiteljesítésében. Induláskor a képzőművészeti tárlatokra fókuszáltunk, majd tevékenységi körünket bővítettük szabadegyetemi előadásokkal, komolyzenei, irodalmi és népművészeti rendezvények szervezésével.

Programkínálatunk színes, változatos. Éves programterv alapján, havi rendszerességgel évente 30-40 önálló kulturális rendezvényt tartunk, amelyek szakmai tagozódása: 10-11 képzőművészeti kiállítás, 9-10 szabadegyetemi előadás, 2-4 komolyzenei hangverseny, 4-6 irodalmi est, 5-9 néptánc rendezvény és a Laki Kalinkó Folkfesztivál. Saját önálló rendezvényeinken kívül Ümmögő Együttesünk évente 15-20 alkalommal lép fel népzene-néptánc műsorával Répcelak város, Vas- és Győr-Moson-Sopron megye különféle rendezvényein.

Munkánk során mindig Márai Sándor a lényegesről megfogalmazott intelmeinek szellemében járunk el: *„…Amikor a középutat választod, pazarolsz. A lényeges mindig olcsóbb, hasznosabb, eredményesebb.”*

Az alapítástól eltelt 15 esztendő folyamata, rendszeres alkalmaink, a tudatos építkezés beváltotta reményeinket: rendezvényeink látogatottsági görbéje emelkedő ívet rajzol. Kulturális szokásokat honosítottunk meg, hagyományt teremtettünk, jelentős szerepünk van Répcelak város és környéke közművelődésében.

Csapatépítő céllal a tavalyi esztendőben gazdag kulturális tartalommal két kirándulást szerveztünk egyesületünk tagjainak, támogatóinknak. Az erőteljes pozitív visszajelzések arra ösztönöznek, hogy jövőben is tervezzünk hasonló profilú közös programokat.

Programjaink ma már nemcsak városunkban és a térségben, hanem Vas megyében, a Nyugat-dunántúli Régióban és országosan is ismertek, melyről rendszeresen olvashatunk a budapesti kiadású *Művészet és Barátai* című folyóiratban.

Rendezvényeink publicitása megfelelő. A megyei lapban és a helyi TV-ben minden rendezvényünkről megjelenik tudósítás, s az országos lapok is egyre többször adnak híradást répcelaki programokról.

A rendezvényeket a Művelődési Otthon munkatársainak segítségével tudtuk megvalósítani. A Művészeti Iskola tanárai és tanulói kiállításaink megnyitóit értékes zenei előadásokkal gazdagították. Nagy sikere van az ELŐTÉR-ben rendszeresen szereplő gyermek alkotóknak.

Elkészült honlapunk, amely tartalmazza az egyesületről a legfontosabb közérdekű információkat és közvetíti az aktualitásokat. (nyitott-ter.repcelak.hu)

A Nyitott Tér KKE tevékenységének legfőbb finanszírozója Répcelak Város Önkormányzata. Támogatásukon kívül igyekszünk megragadni minden pályázati lehetőséget, amely a profilunkhoz illeszkedik, hogy többlet pénzügyi forrásokat hozzunk Répcelakra. Köszönjük a bizalmat, köszönjük az anyagi támogatást!

*„…Minden várost az tesz a kultúra otthonává, hogy ’lelke’ van. A lelket a történelem alapozza meg, a kulturális intézmények töltik meg tartalommal és a köznapi élet tartja életben.”* – írta egy tanulmányában Pomogáts Béla. Egyesületünk a város lelkét szeretné táplálni és a rendezvényeket a köznapi életbe illeszteni. Bízunk abban, hogy Répcelak város töretlen fejlődéséhez a kultúrába fektetett munkánkkal hozzájárulunk.

Garas Kálmán